Alboraia, present en FITUR 2022 amb l'exhibició de la seua nova marca turística 'Alboraia Turisme'
18 de Gener de 2022

L'Ajuntament d'Alboraia aprofitarà la seua habitual presència en FITUR per a presentar la seua nova marca turística 'Alboraia Turisme'. La fira del sector més important del país i amb una gran projecció internacional, que es duu a terme a Madrid del 19 al 23 de gener, comptarà un any més amb el municipi valencià, que en aquesta ocasió donarà a conéixer els quatres pilars en els quals la localitat treballa en el seu desenvolupament turístic: mar, horta, cultura i orxata.

Tot això des de la perspectiva professional, sostenible, accessible i tecnològica que caracteritzen el Pla Estratègic de Turisme en el qual s'engloba aquesta iniciativa i que ha sigut elaborat en col·laboració amb els agents socials i turístics del municipi per al desenvolupament d'aquest sector tan rellevant per a la societat i economia alboraiera.

L'alcalde d'Alboraia, Miguel Chavarría, i l'agència de comunicació, disseny i màrqueting, Socarrat Studio, que s'ha encarregat del disseny, protagonitzaran la presentació de la nova marca turística del municipi en FITUR 2022. El faran el pròxim 20 de gener a les 17.00 hores en la Plaça Central de la Comunitat Valenciana, en un esdeveniment que posarà de manifest tots els elements del municipi "com són el nostre desenvolupament turístic, la nostra horta, les nostres platges, el nostre patrimoni, la nostra activitat cultural i, per descomptat, l'orxata", avança el primer edil, "que donen la seua essència a Alboraia, una essència amb la qual treballem constantment per a donar-la a conéixer al món en tot moment".

Alboraia forma part del conjunt de municipis que representen l'oferta turística de la Comunitat Valenciana, ocupant un espai dins de l'estand que engloba a Castelló, València i Alacant a través de Turisme Comunitat Valenciana i València Turisme.

Alboraia, reconeguda amb la Q de Qualitat

El mateix dia a l'Ajuntament de Madrid es repartiran els diplomes dels certificats de la Q de Qualitat, atorgats per l'Institut per a la Qualitat Turística Espanyola a les Platges (ICTE) en l'anomenada 'La noche Q', presidida per la ministra d'Indústria, Comerç i Turisme, Reyes Maroto, i el president de ICTE, Miguel Mirones. D'aquesta manera, l'Ajuntament d'Alboraia recollirà, a través de l'alcalde Miguel Chavarría i la regidora de Turisme, Raquel Casares, els quatre diplomes que certifiquen la qualitat turística tant de les platges La Patacona i Port Saplaya com de les dues Oficines Tourist Info.

Aquest reconeixement, les banderes del qual ja onejaven aquest estiu a les postes sanitàries del municipi i que ja són habituals en el paisatge de la temporada de bany de la localitat, certifiquen aspectes com les condicions higièniques de les platges i les seues instal·lacions, el control dels quiosquets, els serveis de seguretat i primers auxilis, l'oferta d'oci i la informació facilitada als turistes, entre molts altres com l'accessibilitat.